বিমানে পাওয়ার ব্যাঙ্ক ব্যবহারে ‘না’! জানাল ডিজিসিএ

ওয়েব ডেস্ক : বিমানে পাওয়ার ব্যাঙ্ক (Power bank) ব্যবহারের ক্ষেত্রে নিষেধাজ্ঞা জারি করল অসামরিক বিমান নিয়ন্ত্রক সংস্থা ডিজিসিএ (DGCA)। এ নিয়ে ইতিমধ্যে একটি নির্দেশিকা জারি করা হয়েছে। তবে জানানো হয়েছে, কোনও ডিজিটাল ডিভাইস চার্জের জন্য ব্যবহার করা যাবে বিমানের চার্জিং পয়েন্ট। তবে পাওয়ার ব্যাঙ্ক বহনের ক্ষেত্রে কোনও নিষেধাজ্ঞা জারি করা হয়নি।

নির্দেশিকায় বলা হয়েছে, পাওয়ার ব্যাঙ্ক হ্যান্ড ব্যাগে রাখা যাবে। কিন্তু তা ব্যবহার করা যাবে না। প্রশ্ন উঠছে কেন? জানানো হয়েছে, পাওয়ার ব্যাঙ্কগুলিতে উচ্চক্ষমতা সম্পূর্ণ ব্যাটারি ব্যবহার করা হয়। তা খুব দ্রুত গরম হয়ে যায়। আর তা ফেটে গেলে বিমানে বড়ধরণের দুর্ঘটনা ঘটে যেতে পারে। তাই সাবধানতা অবলম্বনের জন্য এমন নির্দেশিকা জারি করা হয়েছে।

আরও খবর : ২৭ জানুয়ারি সারা ভারতজুড়ে ব্যাঙ্ক ধর্মঘট! কেন?

যাত্রীদের যাতে এই বিষয়ে অবহিত করা হয়, তার জন্য নির্দেশ দেওয়া হয়েছে ডিজিসিএ-র (DGCA) তরফে। বিমানের মধ্যে থাকা ক্রু মেম্বাররা তা যাত্রীদেরকে জানাবেন। এছাড়া বিমানে যদি কোনও যাত্রীর ডিভাইস অতিরিক্ত গরম হয়ে যায়, তা থেকে যদি ধোঁয়া বেরোয় তা বিমানের ক্রুদেরকে দ্রুত জানানো কথা বলা হয়েছে।

অন্যদিকে বিমানে যদি ডিভাইস থেকে কোনও বিপদের আশঙ্কা তৈরি হয়, তাহলে তার জন্য অগ্নিনির্বাপক বা অন্যান্য ব্যবস্থা রাখার নির্দেশ দেওয়া হয়েছে। বিশ্বের অন্যান্য দেশের বিমানগুলিতে ইতিমধ্যে এমন নিয়ম চালু রয়েছে। প্রসঙ্গত, ২০২৪ সালে দিল্লি বিমানবন্দরে ডিমাপুরগামী ইন্ডিগো বিমানে এক যাত্রীর পাওয়ার ব্যাঙ্কে আগুন লেগেছিল। ঘটনায় বড় ক্ষতি না হলেও চাঞ্চল্যের সৃষ্টি হয়েছিল।